जिन्ने चिर में नेटाल थमां गैरहाजर रेआ हा, मेरे पिच्छों सेठ आदमजी मियां नेटाल कांग्रस दे मंत्री दा कम्म बड़े शैल ढंगै कन्ने चलाया हा। उनें मैंबरें दी गिनतरी बी बदाई ही ते कन्ने काग्रंस दे धनै च कोई इक हजार पौंड होर जमा कीते हे। गोरें पासेआ ऐतकी यात्रियें पर जड़े हमले होए हे, ते कन्ने जड़े ए दो नमें कनून बने हे, उसने लोकें च नमीं जागरती पैदा कीती ही। इस जागरती दे कारण ग में कांग्रस आस्तै होर चंदा जमा कीता। हुन कांग्रस कोल लगभग पंज हजार(5000) पौंड होई गे हे। में सोचै करदा हा जे नेटाल च कांग्रस आस्तै जमीन लेइयै कोई मकान खड़ा कीता जाई सकै, तां जे ओदे कराए कन्ने कांग्रस दा कम्म-काज बेरोक चलदा रवै। सार्वजनक संस्था गी चलाने दा ए मेरा पहला तजरबा हा। में अपने मनै दी गल्ल अपने साथियें सामनै रक्खी। उनें इस गल्लै दा स्वागत कीता। फैसले मूजब मकान खरीदे गे ते उनेईं कराए पर चाढ़ी दित्ता गेआ। उन्दे भाड़े कन्ने कांग्रस दा माहवार खर्चा, बड़े शैल तरीके कन्ने चलन लगी पेआ। इस जैदादी दी साम्ब-सम्हाल करने आस्तै कांग्रस दा इक पक्का ‘ट्रस्ट’ बनी गेआ। ए जैदाद उत्थें अज्ज बी मजूद ऐ, पर सुनने च आया ऐ जे, ओदे करी, उत्थें कइयें स्वारर्थी लोक च झगड़ा बी खड़ा होई गेआ ऐ। जैदादी दा कराया नेटाल दी दालती च जमा होआ करदा ऐ।